[Foto’s] Alberton-gemeenskap trek een van ontsnapte gevangenes vasRoland Barnad word in hegtenis geneem. Foto: Verksaf AfriForum se Alberton-buurtwag het Woensdag omstreeks 21:00 in samewerking met die polisie, SS Crime Alert en die Ekurhuleni Metropolisie (EMPD) se SWAT-eenheid een van die 20 ontsnapte gevangenes in ’n woonstelblok in Johannesburg-Suid vasgetrek. Dít volg nadat die polisie foto’s van die verhoorafwagtendes wat Dinsdagmiddag uit ’n polisiewa in Johannesburg ontsnap het, bekend gemaak het. AfriForum se Alberton-buurtwag is deur SS Crime Alert gekontak oor waar Roland Barnard, een van die ontsnaptes, homself bevind, waarna die AfriForum-buurtwag onmiddellik na die toneel ontbied is. Met die aankoms van die EMPD SWAT-eenheid is die woonstelblok deursoek en die verdagte is bo in die plafon van een van die woonstelle gevind en in hegtenis geneem. “Dit is ’n uitstekende voorbeeld van hoe doeltreffend veiligheidsinstansies kan wees as hulle ŉ gemene doel nastreef. Ons bedank graag elke rolspeler wat hierdie inhegtenisneming ’n sukses gemaak het,” het Louis van Aswegen, AfriForum se Alberton-buurtwagtakvoorsitter, gesê. Kol. Lungelo Dlamini, provinsiale polisiewoordvoerder van Gauteng, het aan Maroela Media bevestig saam met Barnard is vyf ander ontsnaptes reeds aangekeer. Hulle is Kingley Jooste, Simtembile Moni, Vincent Mowabisi Vandala, Rushden Katz en Sabelo Mbanjwa. Hulle gaan nou ook van ontsnapping uit wettige aanhouding aangekla word. Die soektog na die ander ontsnaptes duur voort. Maroela Media het Woensdag berig die polisiewa het die gevangenes teen 16:00 van die Johannesburg-landdroshof na die Johannesburg-Sentraal-gevangenis vervoer toe die ontsnapping plaasgevind het. “Die vangwa is by Pat Mbathaweg naby die South Gate-treinstasie in ŉ hinderlaag gelei. ŉ Groep swaargewapende mans het met gewere toegeslaan en die wa se deur oopgebreek, waarna die gevangenes ontsnap het,” het Dlamini gesê. Die polisiebeamptes is nie tydens die voorval beseer nie. Die ontsnaptes word aangekla van verskeie misdrywe waaronder gewapende roof, huisbraak, diefstal en die besit van dwelms. Een van die gevangenes is reeds tot 17 jaar tronkstraf gevonnis nadat hy skuldig bevind is aan gewapende roof. Dlamini het gewaarsku dat die verdagtes as gevaarlik beskou moet word en dat die publiek die polisie dadelik moet kontak as die ontsnaptes opgemerk word.